માણસ એકલો રહી શકતો નથી. માણસ જ નહીં, કોઈ પશુ, પક્ષી કે બીજા જીવ પણ એકલા રહી શકતાં નથી. આપણે કોઈ ને કોઈની સાથે રહેવાવાળા છીએ. બધા વગર ચાલે, પણ માણસને માણસ વગર ચાલતું નથી. આપણે ઇમોશનલ લોકો છીએ. સંવેદના એ માણસમાં કુદરતે આપેલું અદ્્ભુત તત્ત્વ છે. આપણે સંવેદના ઠાલવવી હોય છે, સંવેદના ઝીલવી હોય છે, હસવું હોય છે, રડવું હોય છે, વાતો કરવી હોય છે, પોતાની હયાતિ સાબિત કરવી હોય છે. એના માટે કોઈની જરૂર પડતી હોય છે. આપણો જન્મ થાય ત્યારે માતાની નાડથી આપણને છૂટા કરવામાં આવે છે. એ સમયથી આપણે કોઈ ને કોઈ સાથે જોડાવવાનો પ્રયાસ કરતા રહીએ છીએ. બીજી રીતે જોઈએ તો જન્મતાંવેંત માણસ રડે છે, એ સમયથી આપણને કોઈ છાનું રાખનાર અને હસાવનારની જરૂર પડે છે. પ્રકૃતિ જન્મજાત હોય છે. અનુભવો અને ઉદાહરણોથી આપણી પ્રકૃતિમાં થોડાક ફેરફાર થાય છે.